L'Ajuntament de Bétera contracta a 3 persones a través del programa EMCORP
03 de desembre de 2020

L'Alcaldessa de Bétera, Elia Verdevío al costat de la regidora d'Ocupació, Mónica Martín, han rebut a les tres veïnes de Bétera que s'han incorporat aquesta mateixa setmana a l'Ajuntament on desenvoluparan activitats d'interés general i social per al municipi durant sis mesos i a jornada completa.

En concret, aquestes tres noves treballadores s'han incorporat a l'àrea de Recursos Humans, a la regidoria d'Educació i al departament d'Obres a través a una subvenció del Servei Valencià d'Ocupació i Formació, Labora, que compta amb un pressupost total de 55.745,21€.

Aquesta iniciativa, ha indicat l'Alcaldessa de Bétera “s'emmarca dins de les polítiques actives d'ocupació que l'Ajuntament està impulsant per a fomentar l'ocupabilitat, facilitar la inserció laboral i millorar la formació entre la ciutadania”.

Per a aquest programa EMCORP el Servei Valencià d'Ocupació i Formació, Labora, facilita els candidats i estableix la instrucció que marca el procediment de selecció i que en aquest cas, anava dirigida a persones desocupades d'almenys 30 anys d'edat.

Durant la benvinguda la regidora d'Ocupació ha destacat “és una oportunitat única perquè aquestes veïnes continuen desenvolupant-se professional i laboralment. Des de l'Ajuntament apostem per l'ocupació i la formació i les conjuguem amb la situació de dificultat que vivim i les polítiques socials que implementem” al que l'Alcaldessa ha afegit “treballem per i per a ajudar als nostres veïns i veïnes i sobretot, per a millorar les seues condicions laborals”.